open-index/open-wikipedia-markdown huggingface dataset:
Ragnar Jändel

**Ragnar Jändel** (1895 Jämsjö, Ruotsi – 1939 Rönneby, Ruotsi) oli ruotsalainen kirjailija. Ensimmäisissä runokokoelmissaan Jändel kirjoitti Sosialistiselle nuorisoliitolle taistelurunoja, mutta 1920-luvulla runoihin tuli uskonnollista mystiikkaa ja 1930-luvulla henkilökohtaisia sävyjä. Hänen omaelämäkerralliset proosateoksensa ovat olleet työläiskirjailijoille esikuvia.

## Suomennetut runot
Jändelin runojen suomennoksia on antologioissa:
**Viesti mereen: antologia Ruotsin uutta runoutta*, WSOY 1946
** Hymni, suom. Viljo Kajava
** Koiruoho, suom. Viljo Kajava
** Kotiintulo, suom. Viljo Kajava
** Merkitty, suom. Viljo Kajava
** Rajamaa, suom. Otto Varhia
** Sataa, suom. Lauri Viljanen
** Sinä vastaat –, suom. Otto Varhia

* Uuno Kailas: *Runot *1922–1931, Helsinki: Suomalaisen Kirjallisuuden Seura, 2002 
** Sataa
** Vanha talo

## Lähteet
Ksantaatit

**Ksantaatit** ovat suoloja, joiden yleinen rakenne on muotoa ROCS2−M+. Tässä R on alkyyliryhmä ja M+ on joko Na+ tai K+. Ne ovat siis orgaanisia rikkiyhdisteitä.

## Taustaa
Termi *ksantaatti* tulee kreikan sanasta ξανθός, *xanthos*, joka tarkoittaa keltaista tai kullanväristä. Suurin osa ksantaateista onkin keltaisia väriltään. Tanskalainen kemisti William Christopher Zeise löysi ja nimesi ne vuonna 1823. Ksantaatteja käytetään sellofaanin ja samanlaisten polymeerien, kuten viskoosin valmistukseen selluloosasta, ja kaivosteollisuudessa vaahdotusrikastuksessa. Niitä käytetään myös orgaanisten synteesien väliaineina. 

## Valmistus ja rakenne
Ksantaattisuoloja valmistetaan antamalla alkoholin, alkalimetallin (yleensä natrium tai kalium) ja hiilidisulfidin reagoida keskenään *ksantaatioksi* kutsutussa prosessissa. 

Alkalimetalli reagoi ensin alkoholin kanssa tuottaen nukleofiilisen alkoksidin, joka liittyy rikkihiilen CS2 elektrofiiliseen hiileen.

Alkoksidi tuotetaan usein paikan päällä antamalla alkoholin reagoida väkevän emäksen kuten kaliumhydroksidin kanssa. 
:ROH + CS2 + KOH → ROCS2K + H2O

Kaupallisesti merkittäviä ksantaatteja ovat mm. seuraavat:
* natriumetyyliksantaatti (CH3CH2OCS2Na)
* kaliumetyyliksantaatti (CH3CH2OCS2K)
* natriumisopropyyliksantaatti ((CH3)2CHOCS2Na)
* natriumisobutyyliksantaatti ((CH3)2CHCH2OCS2Na)
* kaliumamyyliksantaatti (CH3(CH2)4OCS2K)

## Reaktioita

Ksantaattisuolat hajoavat happojen kanssa:
:ROCS2K + HCl → ROH  +  CS2  +  KCl
Kyse on ksantaattien valmistusreaktion käänteisreaktiosta. Välivaiheena syntyy ksanttisia happoja, ROC(S)SH, jotka voidaan joskus erottaa.

Ksantaattianionit voivat myös alkyloitua, jolloin syntyy ksantaattiestereitä:
:ROCS2K  +  R′X   →   ROC(S)SR′  +  KX

Ne voidaan myös hapettaa ns. diksanthogeeneiksi:
:2 ROCS2Na + Cl2  →  ROC(S)S2C(S)OR  +  2 NaCl

Ksantaatit sitoutuvat siirtymämetallien kationeihin. Syntyvät varaukseltaan neutraalit kompleksit liukenevat orgaanisiin liuottimiin.

## Lähteet
Kvantti-itsemurha

**Kvantti-itsemurha** on kvanttimekaniikan monimaailmatulkintaan perustuva ajatuskoe. Siinä henkilö osoittaa päähänsä aseella, joka mittaa partikkelin spinin, ja painaa liipaisinta. Ase joko ampuu tai ei ammu, riippuen partikkelin spinistä. Monimaailmatulkinnan mukaan molemmat vaihtoehdot tapahtuvat samaan aikaan, ja maailmankaikkeus jakautuu kahteen rinnakkaiseen maailmankaikkeuteen. Näin ollen ajatuskokeen henkilö säilyy hengissä jossain rinnakkaisessa maailmankaikkeudessa, vaikka hän painaisi liipaisinta kuinka monta kertaa tahansa.

## Lähteet
* https://science.howstuffworks.com/innovation/science-questions/quantum-suicide.htm
Lars Knut Prytz

**Lars Knut Prytz** (20. joulukuuta 1840 Helsinki – 20. syyskuuta 1910 Helsinki) oli suomalainen juristi ja virka- ja moninkertainen valtiopäivämies. 

Prytzin vanhemmat olivat kamarineuvos Lars Olof Prytz ja Helena Rosalie Franzén ja puolisot vuodesta 1876 Maria Charlotta Heikel, o.s. Franzén (k. 1880) ja vuodesta 1886 Agnes Amanda Tawaststjerna. Jääkärimajuri Olof Prytz oli Lars Knut Prytzin poika toisesta avioliitosta. Lars Knut Prytz tuli ylioppilaaksi Helsingissä, suoritti tuomarintutkinnon 1864 ja sai varatuomarin arvon 1867. Hän oli senaatin protokollasihteeri sotilastoimituskunnassa 1880–1888 ja kamaritoimituskunnassa 1888–1890 ja valtiokonttorin johtaja 1890–1910. Prytz sai laamannin arvo 1894. 

Prytz oli aatelissäädyssä edustaja valtiopäivillä 1872, 1877–1878, 1882, 1885, 1888, 1894, 1897, 1900 ja 1905–1906. 

## Lähteet
Per Bolund

**Per Daniel Bolund** (s. 3. heinäkuuta 1971 Tukholma) on ruotsalainen ympäristöpuolueen poliitikko ja biologi. Hän toimi puolueensa miespuolisena puheenjohtajana vuosina 2019–2023. Hän oli ympäristö- ja ilmastoministeri Löfvenin III hallituksessa. Aiemmin hän on ollut rahoitusmarkkina- ja apulaisvaltiovarainministeri 2014–2021 sekä asuntoministeri 2016 ja 2019–2021. Bolund on istunut valtiopäivillä vuosina 2006–10 ja uudelleen vuodesta 2011.

## Elämä ja ura

Bolund syntyi vuonna 1971. Hänen vanhempansa Lars ja Christina olivat molemmat professoreita. Hän valmistui ylioppilaaksi tukholmalaisen Södra Latinin lukion luonnontiedelinjalta vuonna 1989. Vuosina 1992–96 hän opiskeli biologiaa Tukholman yliopistossa, josta valmistui filosofian maisteriksi vuonna 1996. Yhden lukukauden hän vietti vaihdossa Skotlannissa. Hän aloitti tohtorikoulutettavan opinnot Tukholman yliopistossa vuonna 2000, mutta ei suorittanut niitä loppuun. Syynä oli, että hänen tutkijaryhmänsä ohjaaja menehtyi äkillisesti ja samaan aikaan hän pääsi ympäristöpuolueen edustajana Tukholman kaupunginvaltuustoon.

Vuosina 2002–06 Bolund toimi poliittisena asiantuntijana elinkeinoministeriössä. Vuonna 2006 hänet valittiin valtiopäiville, jossa hänestä tuli elinkeinovaliokunnan jäsen. Vuonna 2014 hänet valittiin rahoitusmarkkina- ja kuluttajaministeriksi sekä apulaisvaltiovarainministeriksi. Vuonna 2019 kuluttajaministerin virka vaihtui asuntoministerin paikkaan. Vuonna 2021 hän toimi ilmasto- ja ympäristöministerinä. 

Bolundilla on kokemusta myös kunnallispolitiikasta, sillä hän on ollut Tukholman kaupunginvaltuutettu vuosina 1998–2006 sekä kunnallisneuvos vuosina 2010–11.

## Yksityiselämä

Bolund asuu Tukholmassa Älvsjön kaupunginosassa. Hän on avoliitossa ja hänellä on kolme lasta. Hän tykkää seurata koripalloa ja kannattaa Los Angeles Lakersia.

## Lähteet

## Aiheesta muualla

* Per Bolund Ruotsin valtiopäivien suivuilla 
* Per Bolund ympäristöpuolueen sivuilla
Arthur Crispien

**Arthur Crispien** (4. marraskuuta 1875 &ndash; 29. marraskuuta 1946) oli saksalainen ammattiyhdistysjohtaja ja Saksan sosiaalidemokraattisen puolueen johtaja kolmen henkilön ryhmässä. Hän pakeni natsi-Saksan muodostuessa Sveitsiin, missä toimi Sopaden eli sosiaalidemokraattisen puolueen pakolaishaaran jäsenenä.

## Elämäkerta

Crispien syntyi Königsbergissä 4. marraskuuta 1875. Hänen isänsä oli seinämaalari August Crispien ja äiti Franziska Laczinski. Nuoruudessaan Crispien oli seinämaalarin oppipoikana, mutta hänestä tuli teatterilavasteiden maalari hänen käytyään taidelukiota. Vuonna 1894 hän liittyi sosiaalidemokraattiseen puolueeseen ja ammattiyhdistysliikkeeseen.

Vuosina 1902&ndash;1914 Crispien toimi useiden sosiaalidemokraatteja kannattavien lehtien päätoimittajana, joista viimeinen oli Stuttgartissa julkaistu *Schwäbische Tagwacht*. Hän menetti päätoimittajan tehtävänsä ensimmäisen maailmansodan alettua, sillä vastusti pasifistina sitä, että sosiaalidemokraattinen puolue tuki sotatoimia. Hänet otettiin myöhemmin vuonna 1916 asepalvelukseen.

Vuonna 1917 Crispien liittyi itsenäisen sosiaalidemokraattisen puolueen (, USPD) jäseneksi. Hän toimi vuoden 1918 vallankumouksen jälkeen Württembergin vallankumoushallituksen sisäministerinä ja ministeripresidentin sijaisena. Hän oli 1920-luvulla mukana tukemassa USPD:n liittymistä takaisin sosiaalidemokraattisen puolueen osaksi, ja kun tämä toteutui, hänestä tuli Hermann Müllerin ja Otto Welsin rinnalla puolueen johtaja sekä valtiopäivien jäsen.

Crispien muutti Sveitsiin Saksan valtiopäivätalon tuhopolton jälkeen helmikuussa vuonna 1933. Hän jatkoi siellä työskentelyä poliittisissa tehtävissä, muun muassa Sopaden eli Saksan sosiaalidemokraattisen puolueen pakolaishaaran jäsenenä ja Sveitsin edustajana.

Toisen maailmansodan alettua Crispien osallistui aktiivisesti juutalaisten ja poliittisista syistä vainottujen pakolaisten auttamiseen. Vuonna 1945 hän osallistui lisäksi Montreux’ssa järjestettyyn pakolaisuutta käsitelleeseen kokoukseen.

Crispien kuoli Bernissä Sveitsissä 29. marraskuuta 1946.

## Perhe

Crispien avioitui vuonna 1897 Berta Ranglackin kanssa. Heille syntyi kolme lasta.

## Lähteet
* 

### Viitteet

## Aiheesta muualla
Arthur Pippingsköld

**Arthur Pippingsköld** (20. lokakuuta 1865 Kajaani – 11. helmikuuta 1943 Helsinki) oli suomalainen juristi ja valtiopäivämies. 

Pippingsköldin vanhemmat olivat piirilääkäri Akilles Pippingsköld ja Katarina Nyman ja puolisot vuodesta 1902 Elvira Margareta Sandström (k. 1903) ja vuodesta 1929 Katri Tuulikki Wellroos. Pippingsköld tuli ylioppilaaksi Turussa 1887, suoritti oikeustutkinnon 1891 ja sai varatuomarin arvon 1894. Hän oli oikeusneuvosmies Porissa 1898–1914, Porin raastuvanoikeuden 2. osaston puheenjohtaja 1914–1925 ja Ruoveden tuomiokunnan tuomari 1925–1935. Pippingsköld hoiti Porissa myös muun muassa kaupunginvaltuuston ja satamahallituksen sihteerin tehtäviä useiden vuosien ajan.

Pippingsköld oli aatelissäädyssä edustaja valtiopäivillä 1905–1906. 

## Lähteet
Reidar Jönsson

**Reidar Jönsson** (1944 Malmö, Ruotsi) on ruotsalainen kirjailija ja dramaturgi. Jönsson julkaisi esikoisteoksensa *Endast för vita* 1969. Hän on kirjoittanut myös näytelmiä ja runoja.

Jönssonin menestysteos on *Elämäni koirana*, jonka pohjalta hän käsikirjoitti saman nimisen elokuvan ja oli siitä Oscar-ehdokas.

## Suomennetut teokset
* *Elämäni koirana* (*Mitt liv som hund*), suom. Marja Kyrö, Otava 1989 

## Lähteet

## Aiheesta muualla
David Klenerman

**David Klenerman** (s. 1959) on brittiläinen biofyysisen kemian tutkija ja professori, jonka tutkimusura Cambridgen yliopistossa on keskittynyt biologisten ongelmien ratkaisemiseen biofyysisillä menetelmillä. Hän on kehittänyt Shankar Balasubramanianin kanssa rinnakkaissekvensointia käyttävän tekniikaan, joka on sittemmin noussut käytetyimmäksi tavaksi sekvensoida DNA:ta. Heidät on palkittu tekniikasta muun muassa Royal Medalilla ja Millennium-teknologiapalkinnolla.

## Elämäkerta
Klenerman suoritti vuonna 1982 maisterin tutkintonsa Cambridgen yliopiston Christ’s Collegessa, ja vuonna 1986 hän valmistui kemian tohtoriksi Churchill Collegesta.

Valmistumisensa jälkeen Klenerman lähti suorittamaan väitöskirjan jälkeistä tutkimustyötä Stanfordin yliopistoon, ja sen jälkeen hän työskenteli seitsemän vuoden ajan BP:n tutkimusyksikössä. Christ’s College biokemiallisen kemian professoriksi hänet valittiin vuonna 1994.

Klenerman on urallaan keskittynyt monien erilaisten biologisten ongelmien ratkaisemiseen uusilla biofyysisillä menetelmillä, jotka ovat perustuneet laserfluoresenssispektroskopiaan ja SPM-mikroskopiaan. Klenerman alkoi vuonna 1997 työskennellä Shankar Balasubramanianin kanssa uuden menetelmän kanssa. Tuotekehitys oli hidasta, ja he saivat ensimmäisen toimivan prototyypin valmiiksi vasta vuonna 2005. Klernmanin ryhmä keskittyi projektissa mittausmenetelmien rakentamiseen. Solexan-Illuminan menetelmänä tunnettu sekvensointitekniikka nousi nopeasti rinnakkaissekvensointitekniikoiden markkinajohtajaksi. Balasubramanian ja Klenerman olivat jo vuonna 1998 perustaneet tutkimuksensa sivutuotteena Solexa-nimisen yhtiön, jossa he kehittivät sekvensointia taloudellisesti kannattavaksi. Yhdysvaltalainen Illumina osti vuonna 2007 Solexan 600 miljoonalla dollarilla. He ovat saaneet työstään muun muassa Royal Medalin ja Millennium-teknologiapalkinnon.

## Lähteet
Shankar Balasubramanian

**Shankar Balasubramanian** (s. 30. syyskuuta 1966 Madras, Intia) on brittiläinen kemisti ja professori, joka on kehittänyt David Klenermanin kanssa rinnakkaissekvensointia käyttävän tekniikan, joka on sittemmin noussut käytetyimmäksi tavaksi sekvensoida DNA:ta. Heidät on palkittu tekniikasta muun muassa Royal Medalilla ja Millennium-teknologiapalkinnolla.

## Elämä
### Nuoruus ja opiskelu
Shankar Balasubramanian syntyi vuonna 1966 Intian Madrasissa (nykyinen Chennai), mutta hän muutti perheineen jo seuraavana vuonna Britanniaan. Hän kasvoi maaseudulla lähellä Runcornia. Balasubramanian suoritti vuosina 1985–1988 luonnontieteiden alemman korkeakoulututkinnon Cambridgen yliopiston Fitzwilliam Collegessa ja valmistui entsyymikemiasta tohtoriksi vuonna 1991 Chris Abellin ohjauksessa.

### Ura
Balasubramanian työskenteli vuosina 1991–1993 Stephen J. Benkovicin ryhmän tutkijana Pennsylvanian osavaltionyliopistossa, ja sieltä hän palasi Cambridgeen, missä hän aloitti itsenäisen tutkimusuransa. Balasubramanian pystyi työskentelemään vuosina 1994–1998 Royal Societyn yliopistotutkimusapurahan ansiosta. Royal Society myöntää niitä uransa alkuvaiheissa oleville tieteilijöille, joilla on mahdollisuus nousta oman alansa huipulle. 

Balasubramanian ja David Klenerman alkoivat vuonna 1997 työskennellä uuden menetelmän kanssa. Tuotekehitys oli hidasta, ja he saivat vasta vuonna 2005 ensimmäisen toimivan prototyypin valmiiksi. Solexan-Illuminan menetelmänä tunnettu tekniikka nousi nopeasti rinnakkaissekvensointitekniikoiden markkinajohtajaksi. Balasubramanian ja Klenerman olivat jo vuonna 1998 perustaneet tutkimuksensa sivutuotteena Solexa-nimisen yhtiön, jossa he kehittivät sekvensointia taloudellisesti kannattavaksi. Yhdysvaltalainen Illumina osti vuonna 2007 Solexan 600 miljoonalla dollarilla.

Balasubramanian oli vuosina 1998–2003 Cambridgen yliopistossa lehtorina (lecturer) ja vuosina 2003–2007 tittelillä Reader. Balasubramanianista tuli 2007 yliopiston kemiallisen biologian professori ja vuonna 2008 lääkeainekemian Herchel Smith -professori. Sen lisäksi Balasubramnian valittiin vuonna 2010 Cancer Research UK:n Cambridgen instituutin vanhemmaksi ryhmäjohtajaksi. 

## Tunnustukset
Balasubramanian sai vuonna 2009 Royal Societyn Mullard-palkinnon DNA-sekvenoinnista ja vuonna 2018 Royal Medalin David Klenermanin kanssa kehittämästään DNA-sekvensointitekniikasta, joka on muuttanut biologiaa ja perinnöllisyyslääketiedettä. Millennium-teknologiapalkinto myönnettiin heille samoista ansioista puolestaan vuonna 2021.

## Lähteet
Tiina Klemettilä

**Tiina Klemettilä** on suomalainen toimittaja. Hän on juontanut muun muassa makasiiniohjelmaa Ihana aamu. Ohjelmaa tehtiin noin 900 jaksoa siihen mennessä kun ohjelma lopetettiin vuonna 2006. Klemettilä oli juontanut niistä noin neljäsosan. Klemettilä on tehnyt myös käsikirjoituksia ja toiminut tuottajana.

## Lähteet

## Aiheesta muualla
* 
*
Xiao Youmei

**Xiao Youmei** (; 1884–1940) oli kiinalainen musiikkipedagogi ja säveltäjä.

Xiao opiskeli Tokiossa ja Leipzigissa. Saksassa hän valmistui tohtoriksi. Vuonna 1927 Xiao oli perustamassa Kiinan ensimmäistä musiikkikorkeakoulua, entistä Kansalliskonservatoriota, jota hän johti siitä pitäen. 

Xiao oli yksi ensimmäisistä kiinalaisista säveltäjistä, jotka hyödynsivät länsimaisia sävellystekniikoita. Hänen tuotantoonsa kuuluu yli sadan laulun lisäksi sinfonisia teoksia ja kamarimusiikkia. Kun Xiaon kuolemasta tuli kuluneeksi 70 vuotta, hänen kunniakseen pystytettiin pronssipatsas Pekingin konserttisaliin.

## Lähteet

## Aiheesta muualla
* IMSLP: nuotteja
Stålhane

**Stålhane** on suomalainen ja ruotsalainen aatelissuku. 

## Suvun historiaa
Suvun vanhin tunettu kantaisä on 1580-luvulla Siuntion Flytin kylässä elänyt Lars Mårtensson. Vihdin Irjalan kylässä asunut Lars Mårtenssonin poika Nils Larsson (suom. Niilo Laurinpoika) palveli ratsumestarina Torsten Stålhandskenin komentamassa Uudenmaan ja Hämeen läänin ratsuväkirykmentissä. Tarinan mukaan palvellessaan kolmikymmenvuotisessa sodassa Larsson olisi hiipinyt yöllä vastassa olleiden puolalaisjoukkojen leiriin ja vahingoittanut asevarastossa säilytettyjen aseiden lukot, minkä ansiosta ruotsalaisjoukot olivat voittaneet puolalaiset seuraavana aamuna. Urotekonsa ansiosta Larsson aateloitiin kuningatar Kristiinan holhoojahallituksen toimesta Tukholman linnassa 13. elokuuta 1641 nimellä **Stålhana** (suom. "teräslukko"). Suku introdusoitiin Ruotsin ritarihuoneeseen 15. helmikuuta 1642 numerolla 292 ja se korotettiin ritariluokkaan 3. marraskuuta 1778. 

Suomen tultua osaksi Venäjää vuonna 1809 eräs suvun suomalaishaaroista immatrikuloitiin Suomen ritarihuoneeseen 17. helmikuuta 1818 numerolla 27. Kyseisen haaran mieslinja sammui Suomessa vuonna 1878, mutta sukuhaara selviytyi Venäjälle muuttaneiden linjojen kautta. Venäläishaaran jäsenet käyttävät Stålhane-nimen venäläistettyä muotoa **de Stolgané**. Osa de Stolgané-haaran jäsenistä muutti vuonna 1921 Ranskaan, jossa haaran mieslinja sammui vuonna 1960. Suomalaishaaran mieslinja sammui lopullisesti Suomen puolella vuonna 1985, naislinjan sammuessa 2020. Suomen ritarihuoneeseen immatrikuloimattoman sukuhaaran mieslinja sammui Suomessa vuonna 1881. Suku elää edelleen yhä Ruotsissa ja mahdollisesti myös Venäjällä.

## Lähteet
*
*
### Viitteet
Shakira in Concert: El Dorado World Tour

__NOTOC__
***Shakira in Concert: El Dorado World Tour*** on kolumbialaisen laulajan ja lauluntekijän Shakiran viides live-albumi. Se kuvattiin The Forumissa Inglewoodissa Kaliforniassa, jossa Shakira esiintyi 28. elokuuta 2018 osana El Dorado World Tourin Pohjois-Amerikan osuutta.

## Tausta ja julkaisu
Shakiran yhdestoista studioalbumin *[[El Dorado (albumi)|El Dorado]]* (2017) ohelle aloitetun El Dorado World Tour -kiertueen Pohjois-Amerikan osuuden lippujen myytyä loppuun Shakira vahvisti, että videomateriaalia kuvataan ja julkaistaan Kalifornian esityksestä.

Shakira julkaisi 27. elokuuta 2018 videon Twitter-tilillään ja teki kyselyn siitä, kumpi kolmesta Balmain-paidasta, joita hän vuorotellen käytti konsertin ensimmäisen osan aikana, valitaan kiertueen seuraavaan esitykseen. Seuraavana päivänä kiertuemiehistön jäsen Hans Nelson julkaisi Instagram tilillään, että The Forumissa, Los Angelesissa, Kaliforniassa pidettävät kaksi konserttia todellakin nauhoitetaan tulevaa live-DVD:n julkaisua varten. Kaupungissa järjestetyn toisen esityksen päivänä Shakira itse vahvisti sosiaalisen median tiliensä kautta, että kyseisen päivän konsertti nauhoitettaisiin konserttielokuvaksi. Pian kiertueen päättymisen jälkeen Shakira ilmoitti aloittaneensa live-DVD:n editointiprosessin.

## Promootio
Marraskuun 8. päivänä 2019 Shakira vahvisti julkaisevansa livealbumilta 13. marraskuuta live-version "Chantaje" -kappaleesta livealbumin ensimmäisenä singlenä.

13. ja 15. marraskuuta 2019 Los Angelesin The Forumin esityksessä kuvattu live-esitys julkaistiin elokuvateattereihin ympäri maailmaa.

## Kriittinen vastaanotto
Nuria Net *[[Rolling Stone]]* -lehdestä antoi elokuvalle ja livealbumille positiivisen arvostelun, kehuen sen olevan Shakiran "Triumphant Return to Singing". Net pani merkille, kuinka elokuva suunnattiin enemmän kohti Shakiran paluuta, eikä koske liikaa Shakiran äänihuulten vahingoittumiseen liittynyttä tuskaista ajanjaksoa.

Alex Stölk Mediumista antoi elokuvalle ja live-albumille myös positiivisen arvostelun, jossa kerrottiin, kuinka Shakira "Shines Once Again".

## Palkinnot
Elokuva sai 5 ehdokkuutta ja voitti 2 palkintoa vuoden 2020 NY TV Film Awards -palkintogaalassa vuonna 2020.

## Myynti
Pamela Bustios kertoo *[[Billboard]]*-lehden artikkelissa: "*Shakira In Concert* myi 2000 SEA-yksikköä, mikä vastaa 2,9 miljoonaa kappaleiden suoratoistokertaa ensimmäisen viikon aikana." Samassa artikkelissa todettiin myös, että "Nielsen Musicin mukaan live-albumi myi hieman yli 2 000 albumia vastaavaa yksikköä 14. marraskuuta päättyneellä viikolla. Suurin osa summasta tulee suoratoistoista. "

## Kappalelista

## Lähteet
Vallankumouksellisen proletariaatin kaksitoista seksuaalista käskyä

**Vallankumouksellisen proletariaatin kaksitoista seksuaalista käskyä** on neuvostoliittolaisen psykiatri Aron Zalkindin suosittu teos, joka julkaistiin vuonna 1924 ja joka on omistettu kysymyksille, jotka koskevat miesten ja naisten henkilökohtaisen elämän Neuvostoliitossa.

## Sisältö

# Seksuaalielämän ei pitäisi kehittyä liian aikaisin proletariaatin keskuudessa - vallankumouksellisen työväenluokan ensimmäinen seksuaalinen käsky.
# Seksuaalinen pidättyminen ennen avioliittoa on välttämätöntä, ja avioliitto vain täydellisen sosiaalisen ja biologisen kypsyyden tilassa (toisin sanoen 20-25 vuotta) on proletariaatin toinen seksuaalinen käsky.
# Seksuaalinen kanssakäyminen on vain täydellisen myötätunnon ja kiintymyksen lopullinen loppuun saattaminen seksuaalisen rakkauden kohteeseen.
# Seksuaalisen kanssakäymisen pitäisi olla vain viimeinen linkki syvien ja monimutkaisten kokemusten ketjussa, joka sitoo ystäviä tällä hetkellä.
# Seksuaalista kanssakäymistä ei pidä toistaa usein
# Seksuaalista esinettä ei tarvitse vaihtaa usein. Vähemmän sukupuolten monimuotoisuutta.
# Rakkauden tulisi olla yksiavioista, yksiarvoista (yksi vaimo, yksi aviomies).
# Kaikissa yhdynnöissä on aina muistettava mahdollisuus saada lapsi ja yleensä muistaa jälkeläiset.
# Seksuaalinen valinta tulisi rakentaa luokan, vallankumouksellisen ja proletaarisen tarkoituksenmukaisuuden mukaisesti. Flirttailun, seurustelun, keinottelun ja muiden erityisesti seksuaalisen valloituksen menetelmiä ei pitäisi tuoda rakkaussuhteeseen.
# Kateutta ei pitäisi olla. Seksuaalinen rakkauselämä, joka perustuu keskinäiseen kunnioitukseen, tasa-arvoon, syvään ideologiseen läheisyyteen, keskinäiseen luottamukseen, ei salli valheita, epäilyksiä, mustasukkaisuutta.
# Seksuaalista perversiota ei saisi olla.
# Luokalla on vallankumouksellisen tarkoituksenmukaisuuden vuoksi oikeus puuttua jäsentensä sukupuolielämään. Seksuaalisen on toteltava luokkaa kaikessa, puuttumatta jälkimmäiseen, palvelemalla sitä kaikessa.
Suunnistuksen Euroopan-mestaruuskilpailut 2021

**Suunnistuksen Euroopan-mestaruuskilpailut 2021** järjestettiin 13.–16. toukokuuta Sveitsin Neuchâtelissa. Sekä miehet että naiset kilpailivat sprintissä ja pudotussprintissä, ja lisäksi ohjelmaan kuului sekajoukkueiden sprinttiviesti. Sveitsi voitti sprinttiviestin, Ruotsin Tove Alexandersson naisten sprintin ja pudotussprintin ja Emil Svensk miesten sprintin sekä Sveitsin Matthias Kyburz miesten pudotussprintin.

Euroopan-mestaruuskilpailut oli alun perin tarkoitus järjestää Venäjällä, mutta kilpailut peruttiin rahoitusvaikeuksien vuoksi. Suunnistuksen vuoden 2021 maailmancupin ensimmäinen tapahtuma sai peruutuksen seurauksena myös EM-kilpailun aseman. 

## Lähteet
Alan Minter

**Alan Minter** (17. elokuuta 1951 Bromley – 9. syyskuuta 2020) oli brittiläinen nyrkkeilijä, olympiamitalisti ja ammattilaisnyrkkeilyn keskisarjan kiistaton maailmanmestari.

Minter voitti amatöörinä 71 kilogramman painoluokassa olympiapronssia Münchenissä 1972. ”Boom-Boom” Minter ylsi menestykseen myös ammattilaisena: hän nousi keskisarjan kiistattomaksi maailmanmestariksi vuonna 1980 mutta menetti tittelin saman vuoden aikana kärsittyään tappion Marvin Haglerille. Hän päätti uransa vuonna 1981.

Minter kuoli 69-vuotiaana 9. syyskuuta 2020. Hän oli sairastanut syöpää.

## Lähteet
* 

### Viitteet

## Aiheesta muualla
*
Etelä-Afrikan kielet

**[[Etelä-Afrikka]]** on historiallisesti ollut monikielinen ja monikulttuurillinen maa. Virallisten kielten määrä kansallisella tasolla on Etelä-Afrikassa maailman suurimpia. Yhtenäisen Etelä-Afrikan perustamisen jälkeen vuonna 1910 maan virallisiksi kieliksi määriteltiin englanti ja hollanti. Hollanti korvattiin afrikaansilla 15 vuotta myöhemmin. Vuodesta 1974 lähtien maan apartheid-hallinto määräsi, että mustien kouluissa opetuskieliksi tulisivat englanti ja afrikaans. Vuonna 1996 voimaan astunut perustuslaki lisäsi virallisten kielten määrän yhteentoista. 

Ethnologuen mukaan maassa puhutaan 31 kieltä.

## Viralliset kielet

Etelä-Afrikan nykyisen perustuslain mukaan maan viralliset kielet ovat englanti, afrikaans, sepedi, sesotho, eteländebele, swazi, tsonga, tswana, venda, xhosa ja zulu. Niiden puhujamäärät jakautuivat vuoden 2011 väestönlaskennan mukaan seuraavasti:

Etelä-Afrikan yleisradioyhtiö tuottaa ohjelmaa kaikilla virallisilla kielillä.

Suurin osa maan väestöstä puhuu useampaa kieltä. Valkoinen väestö on yleensä kaksikielistä (englanti ja afrikaans) ja musta väestö puhuu yleensä kolmea tai neljää kieltä sujuvasti, mikä johtuu siitä, että bantukielten puhujat ymmärtävät toisiaan melko hyvin ja he osaavat lisäksi englantia ja afrikaansia. Englannin kielen asema lingua francana ja etenkin korkeakoulutuksen ja liike-elämän kielenä on vahva.

Afrikaansin käyttö on ollut laskussa apartheidin kaaduttua. Syynä on ennen kaikkea se, että kieli nähdään entisten sortajien kielenä. Lisäksi afrikaans ottaa yhä runsaammin vaikutteita englannista.

Eteläafrikkalainen viittomakieli on maan käytetyin viittomakieli. Sitä käyttää arviolta 600 000 ihmistä. Vuonna 2023 viittomakielestä tuli Etelä-Afrikan 12. virallinen kieli. Pan South African Language Board on pyrkinyt turvaamaan viittomakielen aseman. 

## Muut kielet
Virallisten kielten lisäksi Etelä-Afrikassa puhutaan myös muita kotoperäisiä kieliä. Näiden osuus on kuitenkin vähäinen: 828 258 eli noin 1,6 % koko väestöstä. Etelä-Afrikassa puhuttavilla khoisankielillä ei ole virallista asemaa ja nämä kielet ovat uhanalaisia.

Etelä-Afrikan perustuslaki tunnustaa 11 vierasta kieltä (arabia, saksa, kreikka, gudžarati, heprea, hindi, portugali, sanskrit, tamili, telugu ja urdu) suojeltaviksi kieliksi.

## Lähteet
Serbian kansalliskokous

**Kansalliskokous** (serb. Народна скупштина, *Narodna skupština*) on Serbian korkeinta lainsäädäntövaltaa käyttävä elin. Se on yksikamarinen ja 250-paikkainen. Edustajat valitaan neljän vuoden välein suhteellisella vaalitavalla.

Kansalliskokouksella on perustuslain mukaan valta esimerkiksi päättää perustuslaista, valtion rajoista, sodasta ja rauhasta sekä valita hallitus ja erottaa se. Kansalliskokous on päätäntävaltainen, kun läsnä on enemmistö edustajista. Perustuslakien muuttamiseen vaaditaan lisäksi kahden kolmasosan enemmistö kaikista edustajista.

## Vaalit

Perustuslain mukaan vaalit pidetään joka neljäs vuosi. Mikäli kansalliskokous erottaa hallituksen (tai hallitus eroaa itse) eikä uutta hallitusta saada kokoon, voidaan järjestää ennenaikaiset vaalit. Presidentti julistaa normaalisti vaalit 90 päivää ennen kansalliskokouksen nelivuotisen mandaatin päättymistä, ja vaalit on pidettävä tästä 60 päivän kuluessa. Äänestystapana ovat suljetut listat ja paikat jaetaan suhteellisesti d'Hondtin menetelmän avulla. Käytössä on 3 prosentin äänikynnys, joka ei koske etnisten vähemmistöjen puolueita.

## Lähteet

## Aiheesta muualla
* Parlamentin kotisivut
İyi Parti

**İyi Parti** (suom. *Hyvä puolue*) on turkkilainen nationalistinen, kemalistinen ja sekularistinen puolue, jonka tavoitteena on voittaa sosiaalinen epäoikeudenmukaisuus muodostamalla hyvinvointivaltio. Nykyisen johtajan Meral Akşenerin 25. lokakuuta 2017 perustaman puolueen on noudatettava Turkin perustajan Mustafa Kemal Atatürkin periaatteita ja ihanteita. Puolueen lippu on viittaus Kayı Tribe -tunnukseen.

## Lähteet
Konkan

**Konkan** on osa Intian niemimaan länsirannikon keskiosaa. Konkanin sisämaahan kuuluu lukuisia jokisaaria, jokilaaksoja ja Länsi-Ghatien mäkisiä rinteitä, jotka johtavat Deccanin alueen laakioon. Maantieteellisesti Konkania sitoo lännessä Arabianmeri ja idässä Deccanin ylänkö. Konkanin rannikko kulkee pohjoisesta Damanin kohdalta Khambatinlahdella, ulottuu etelään Maharashtran ja Goan länsirannikkoalueiden varrella ja kohtaa Kanaran rannikon Uttara Kannadan pohjoisreunalla Karnatakassa. Konkanin tunnetuimmat saaret ovat Ilhas de Goa, Goan pääkaupunki Panajin sijaintipaikka, ja Salsetten saari, jolla Maharashtran pääkaupunki Bombay (Mumbai) sijaitsee.

## Katso myös
* Konkani
* Malabarrannikko

## Lähteet

## Aiheesta muualla
Prinssi ja kerjäläispoika (elokuva)

**Prinssi ja kerjäläispoika**  () on George Scribnerin ohjaama, Walt Disney Feature Animationin tuottama animoitu lyhytelokuva vuodelta 1990. *Prinssi ja kerjäläispoika* on 25 minuuttia pitkä filmatisointi Mark Twainin samannimisestä kirjasta vuodelta 1881, ja elokuvassa prinssin ja kerjäläispojan rooleissa on Mikki Hiiri.

## Ääninäyttelijät

Suomenkielisen version käänsi ja ohjasi Pekka Lehtosaari.
## Lähteet
Cartignies

**Cartignies** on kunta Pohjois-Ranskassa Nordin departementissa Hauts-de-Francen alueella. Se sijaitsee noin 8 kilometriä Avesnes-sur-Helpen kaupungista lounaaseen.

## Historia
Cartignies mainitaan ensimmäisen kerran Kaarle Yksinkertaisen omaisuusluettelossa vuodelta 899. 

Cartigniesin kirkko on rakennettu pääosin 1600-luvun jälkipuoliskolla. Kirkko paloi ensimmäisen kerran salaman iskusta vuonna 1826, ja toistamiseen toisen maailmansodan aikana vuonna 1940. Kunnan torilla oleva valurautainen musiikkikioski on rakennettu vuonna 1920. Kioskin ympärillä pidettiin kyläjuhlia, joissa muusikot kiipesivät kioskin lavalle soittamaan.

## Tunnettuja kuntalaisia
*Pierre Mauroy (1928–2013), poliitikko ja Ranskan pääministeri


Tiedosto:Église_Cartignies.JPG|Kirkko
Tiedosto:Cartignies_kiosque.JPG|Musiikkikioski


## Lähteet

## Aiheesta muualla
Samsung Galaxy S Plus

**Samsung Galaxy S Plus** on Samsung Electronicsin heinäkuussa 2011 julkaisema älypuhelin, jossa on 4,0 tuuman näyttö. Tallennustilaa on 8 tai 16 gigatavua ja keskusmuistia 512 megatavua. Takakameran tarkkuus on viisi megapikseliä ja etukameran 0,3 megapikseliä. Akun kapasiteetti on 1&nbsp;650 milliampeerituntia ja käyttöjärjestelmänä on Android 2.3 Gingerbread.

## Lähteet
3-metyyli-2-butanoni

**3-metyyli-2-butanoni** eli **metyyli-isopropyyliketoni** eli **2-asetyylipropaani** on ketoneihin kuuluva orgaaninen yhdiste. Se on huoneenlämmössä (20&nbsp;°C) olomuodoltaan väritöntä, asetonilta tuoksuvaa nestettä. Yhdiste on erittäin helposti syttyvä neste ja höyry.

Sitä käytetään liuottimena metyylietyyliketonin tapaan, mutta se on vähemmän tehokas liuotin ja on kalliimpaa.

Yhdistettä esiintyy kukkien tuoksuissa ja semiokemikaalina eliöiden viestinnässä.

## Lähteet

## Aiheesta muualla
* 3-Metyyli-2-butanonin kansainvälinen kemikaalikortti
* PubChem: 3-Methyl-2-butanone 
* Pherobase: Floral Compound - 3me-4-2Kt  
* Pherobase: Semiochemical - 3me-4-2Kt 
* Chemspider: 3-Methylbutan-2-one 
* ChemBlink: 3-Methyl-2-butanone
PE-UHMW

**PE-UHMW** tai **UHMWPE** (sanoista *ultrahigh molecular weight polyethylene*) eli ultrasuurimolekyylinen polyeteeni on rakenteeltaan lineaarinen polyeteeni-polymeeri. Sen moolimassa on luokkaa 4*106 g/mol, mikä on kertaluokkaa suurempi kuin suuritiheyksisen polyeteenin (PE-HD).

## Ominaisuudet
Ultrasuurimolekyylinen polyeteeni on erittäin iskunkestävää ja kulutusta kestävää, sen kitkakerroin on hyvin pieni, ja sen pinta on tarttumaton ja itsevoiteleva. Se sietää erittäin hyvin tavallisimpia liuottimia, ja sen ominaisuudet pysyvät hyvinä alhaisissa lämpötiloissa. Se absorboi hyvin energiaa ja vaimentaa ääntä. Se on hyvä sähköeriste ja sillä on erinomaiset dielektriset ominaisuudet.

Toisaalta sen sulamispiste on suhteellisen alhainen (130-136 °C), ja sen mekaaniset ominaisuudet heikkenevät nopeasti lämpötilan noustessa.

## Käyttö
UHMWPE-kuitujen kauppanimiä ovat Dyneema ja Spectra. Sitä käytetään mm. luotiliiveissä, komposiittikypärissä, suksien pohjissa, jääkiekkokaukaloiden pinnoitteena, proteeseissa ja implanteissa, pumpuissa, ja venttiilin tiivisteissä.

## Lähteet
Färsaarten sosiaalidemokraattinen puolue

**Färsaarten sosiaalidemokraattinen puolue** (), vaalitunnus **C**, on Färsaarilla toimiva sosiaalidemokraattinen ja unionismia Tanskan kanssa kannattava puolue. Se on perustettu vuonna 1925. Puolue ajaa muun muassa "vapautta köyhyydestä ja sorrosta".

Vuoden 2022 vaaleissa puolue sai 9 paikkaa Färsaarten paikallisparlamenttiin ja nousi suurimmaksi puolueeksi. Tanskan kansankäräjillä sosiaalidemokraateilla on toinen Färsaarille varatuista kiintiöpaikoista.

## Lähteet
* https://www.j.fo/english/from-the-history-of-the-social-democratic-party-of-the-faroe-islands
### Viitteet
Palazzolo Vercellese

**Palazzolo Vercellese** on kunta Pohjois-Italiassa Vercellin maakunnassa Piemonten alueella. Vuoden 2021 alussa kunnassa oli 1&nbsp;098 asukasta. Palazzolo Vercellesen naapurikunnat ovat Camino, Fontanetto Po, Gabiano ja Trino.

## Lähteet

## Aiheesta muualla

*Kunnan verkkosivut
Palazzolo

**Palazzolo** voi tarkoittaa ainakin seuraavia:

* Palazzolo Acreide – kunta Sisilian saarella.
* Palazzolo dello Stella - kunta koillis-Italiassa Friuli-Venezia Giulian autonomisella alueella Udinen maakunnassa.
* Palazzolo sull'Oglio – kunta Lombardian alueella Pohjois-Italiassa.
* Palazzolo Vercellese – kunta Piemonten alueella Pohjois-Italiassa.
Dhirubhai Ambani

**Dhirajlal Hirachand ”Dhirubhai” Ambani** (; 28. joulukuuta 1932 Chorwad, Junagadh, Brittiläinen Intia – 6. heinäkuuta 2002 Mumbai, Maharashtra, Intia) oli intialainen liikemies, joka perusti Reliance Industriesin. Hän vei Reliancen pörssiin vuonna 1977, ja siitä tuli ensimmäinen yksityisomistuksessa oleva intialainen yhtiö Fortune 500 -listalla. Vuonna 2016 hänet palkittiin postuumisti Padma Vibhushanilla, Intian toiseksi korkeimmalla siviilipalkinnolla panoksestaan kauppaan ja teollisuuteen.

Ambani oli naimisissa ja hänellä oli neljä lasta, mukaan lukien Mukesh Ambani.

## Katso myös
* Reliance Industries

## Lähteet
Nelli Kenttä

**Nelli Kenttä** on suomalainen valokuvaaja, toimittaja ja kirjailija joka on kotoisin Raumalta. Nelli Kenttä on työskennellyt YleX:ssä musiikkitoimittajana ja valokuvaajana.

Kenttä muutti peruskoulun jälkeen Raumalta Helsinkiin ja valmistui Helsingin kuvataidelukiosta ylioppilaaksi.

Nelli Kenttä kirjoitti Katri Norrlinin kanssa kirjan *[[Vitun ruma]],* joka käsittelee ulkonäköpaineita sosiaalisen median aikakaudella ja kauneusihanteiden epäoikeudenmukaisuutta. Kirjan julkaisi Into Kustannus vuonna 2021.

## Teokset
* 

## Lähteet
Mike Pondsmith

**Michael Alyn Pondsmith** on yhdysvaltalainen roolipeli-, lauta- ja videopelisuunnittelija. Hänet tunnetaan parhaiten työstään kustantaja R. Talsorian Games -sivustolla, jossa hän kehitti suurimman osan yrityksen roolipelilinjoista yrityksen perustamisen jälkeen vuonna 1982. Pondsmith mainitaan useiden RPG-linjojen, kuten Mekton (1984),Cyberpunk (1988 ja 2020) ja Castle Falkenstein (1994), kirjoittajana. Hän on myös osallistunut Dungeons & Dragons -roolipelin Forgotten Realms- ja Oriental Adventures -linjoihin, työskennellyt erilaisissa tehtävissä videopeleissä ja kirjoittanut tai luonut useita lautapelejä. Pondsmith työskenteli myös opettajana DigiPen-tekniikan instituutissa.

## Aiheesta muualla
* Mike Pondsmith: The creator of the original Cyberpunk from 1988 Sportskeeda
Freaky

**Freaky** on vuonna 2020 ensi-iltansa saanut yhdysvaltalainen kauhukomediaelokuva. Elokuvan on ohjannut Christopher Landon, ja sen pääosissa esiintyvät  Kathryn Newton ja Vince Vaughn. 

## Juoni
*[[Perjantai on pahin]]* -tyylisessä mustan huumorin kehonvaihdoskomediassa nuori opiskelija Millie Kessler vaihtaa maagisen veitseniskun seurauksena kehoja Teurastaja-nimisen sarjamurhaajan kanssa. Millielle jää vuorokausi aikaa saada muinainen tikari käsiinsä, jotta kehonvaihdos ei jäisi pysyväksi. Samaan aikaan Teurastaja käyttää tilannetta hyödykseen ja soluttautuu Millien roolissa kouluun.

## Rooleissa

## Vastaanotto

Kriitikoiden arviot elokuvasta ovat olleet pääasiassa myönteisiä. Metacriticissä elokuva on saanut 66 pistettä 100:sta ja Rotten Tomatoesissa arvosanan 83&nbsp;%. *[[Helsingin Sanomat|Helsingin Sanomien]]* Leena Virtanen totesi elokuvan seuraavan slasher-genren kaavoja, mutta olevan silti viihdyttävä.

## Lähteet

## Aiheesta muualla
* Virallinen sivusto
*
Papuan malaiji

**Papuan malaiji** (omakielinen nimi *Melayu Papua*) on malaijiin perustuva kreolikieli, jota puhutaan Indonesialle kuuluvalla Uuden-Guinean saaren puoliskolla. Äidinkielisiä puhujia on arviolta 100 000 ja yhteensä toisena kielenä puhuvat mukaan lukien 1,5 miljoonaa puhujaa. Papuan malaijin katsotaan olevan elinvoimainen.

Malaijin kieli saapui Uuden-Guinean saarelle oletetusti 1700-luvulla. Tämän jälkeen alkoi pidginisaatio, jossa yksinkertaistettua malaijia puhuttiin mm. toreilla. Malaijeilla oli tiiviit kauppasuhteet myös kiinalaisten kanssa, ja kiinan kielen vaikutukset näkyvät tätä kautta myös papuan malaijissa. On myös esitetty, että Papuan malaiji olisi syntynyt jo jostakin olemassa olevasta malaijin kreolikielestä kuten Pohjois-Molukkien malaijista tai Ambonin malaijista.

Papuan malaijista voidaan erottaa ainakin neljä varianttia, jotka muodostavat yhteisen kielijatkumon. Näiden varianttien tutkimus on kuitenkin toistaiseksi ollut vähäistä.

Kieltä kirjoitetaan latinalaisin aakkosin.

## Fonologia

### Konsonantit

Lähde:

### Vokaalit

Lähde:

## Kielioppi ja sanasto
Lukusanat 1–10 Papuan malaijiksi:

Huomionarvoista on, että kielioppi perustuu hyvin suurilta osin papuakieliin malaijin sijaan, vaikka sen on perinteisesti katsuttu olevan nimenomaan malaijin kielestä kehittynyt kreolikieli.

## Lähteet

* 
* 

### Viitteet
AKM Tula

**AKM Tula** on venäläinen jääkiekkojoukkue Tulan kaupungista. Joukkue on perustettu vuonna 2021. Joukkue on venäläisen jääkiekkokoulun Akademija Mihailovan edustusjoukkue.

## Joukkue kaudella 2025–2026

### Joukkueenjohto
* **Päävalmentaja:** Irek Galjavijev 
* **Apuvalmentaja:** Ruslan Šaihulov 
* **Fysiikkavalmentaja:** Aleksandr Volodin 
* **Kehitysvalmentaja:** Ilja Kondrašin 
* **Huoltopäällikkö:** Vladimirs Durdins 
* **Puheenjohtaja:** Aleksandr Kovaljov 
* **Toimitusjohtaja:** Vitali Zlobin 
* **Urheilutoimenjohtaja:** Aleksei Dejev 
* **Joukkueenjohtaja:** Aleksandr Hrapak 

*Lähde: EliteProspects*

## Lähteet
Dipropyyliketoni

**Dipropyyliketoni** eli **4-heptanoni** on ketoneihin kuuluva orgaaninen yhdiste. Sen rakennekaava on (CH3CH2CH2)2CO.

Dipropyyliketonia käytetään liuottimena ja synteettisten aromien valmistamisessa. Sillä on voimakas mutta miellyttävä, eetterimäinen ja hedelmäinen tuoksu. Sitä valmistetaan voihaposta ketonisoimalla.

## Lähteet

## Aiheesta muualla
* PubChem: 4-Heptanone
Miikka Riikonen

**Miikka Riikonen** (s. 14. tammikuuta 1993 Loimaa) on suomalainen pesäpalloilija. Riikonen edustaa Superpesiksessä pelaavaa Kankaanpään Mailaa. Hän pelaa lyöjäjokerina. Riikonen on pelannut urallaan ennen kauden 2021 alkua 65 Superpesiksen runkosarjaottelua. Näissä hän on lyönyt yhdeksän kunnaria ja 99 tavallista juoksua, tuonut 15 juoksua ja kerännyt 204 kärkilyöntiä. Riikonen on pelannut urallaan Pöytyän Urheilijoiden joukkueessa kolme Superpesiksen karsintasarjan ottelua. Näissä hän on lyönyt kolme tavallista juoksua, tuonut yhden juoksun ja kerännyt kuusi kärkilyöntiä.

## Lähteet
Ibrahim Baylan

**Ibrahim Baylan** (s. 15. maaliskuuta 1972 Salhi, Turkki) on ruotsalainen sosiaalidemokraattisen puolueen poliitikko. Hän toimi viimeksi Ruotsin elinkeinoministerinä vuosina 2019–2021. Aiemmin hän on ollut energiaministeri (2014–2019) ja koordinointiministeri (2016–2019) sekä kouluministeri (2004–2006). Hän on oli edustajana valtiopäivillä vuodesta 2006 alkaen 28.6.2022 saakka.

## Elämä ja ura
Baylan on syntynyt vuonna 1972 Turkissa, ja hänen perheensä kuuluu kristittyyn vähemmistöön assyrialaisiin. Maassa tapahtuneen sotilasvallankaappauksen jälkeen hän muutti perheensä mukana Ruotsin Botkyrkaan 1980-luvun alussa. Vuonna 1991 hän valmistui ylioppilaaksi talouspainotteiselta linjalta. Vuonna 1993 hän muutti Uumajaan opiskelemaan yliopistossa. Hän luki hallinto-oppia sekä kansantaloustiedettä. Opintojensa ohella hän toimi muun muassa SSU:n Uumajan osaston puheenjohtajana sekä vuosina 1997–1998 Uumajan yliopiston ylioppilaskunnan puheenjohtajana. 

Vuonna 2004 Baylanista tuli Göran Perssonin johtaman hallituksen kouluministeri, missä virassa hän toimi vuoteen 2006. Vuonna 2006 hänet valittiin edustajaksi valtiopäiville. Vuosina 2014–2016 hän toimi energiaministerinä Stefan Löfvenin johtamassa hallituksessa, vuosina 2016–2019 puolestaan koordinointi- ja energiaministerinä. Vuodesta 2019 hän toimi elinkeinoministerinä. 

## Yksityiselämä

Baylan asuu Huddingessa. Hän on naimisissa ja hänellä on kaksi lasta.

## Lähteet

## Aiheesta muualla
* Ibrahim Baylan Ruotsin valtiopäivien sivuilla 
* Ibrahim Baylan Ruotsin hallituksen sivuilla
Ernst Viktor von Rehausen

**Ernst Viktor von Rehausen** (2. tammikuuta 1851 Helsinki – 15. kesäkuuta 1924 Helsinki) oli suomalainen juristi ja virka- ja moninkertainen valtiopäivämies. 

Von Rehausenin vanhemmat olivat lääninsihteeri, laamanni Kristian Adolf Verner von Rehausen ja Aurora Richter ja puolisot vuodesta 1893 Fanny Klara Lovisa Mörtengren (k. 1917) ja vuodesta 1920 Ingrid Ingeborg Sandberg.  Von Rehausen tuli ylioppilaaksi Helsingissä, suoritti oikeustutkinnon 1875 ja sai varatuomarin arvon 1879. Hän oli lääkintöhallituksen sihteeri 1884–1891 ja Suomen Pankin asiamies 1891–1920. Von Rehausen oli aatelissäädyssä edustaja valtiopäivillä 1882, 1885, 1888, 1897, 1899, 1900, 1904–1905 ja 1905–1906. 

Von Rehausenin veli oli juristi, virka- ja valtiopäivämies Karl Gotthard Werner von Rehausen. 

## Lähteet
Teet Kallas

**Teet Kallas** (1943 Tallinna, Viro) on virolainen kirjailija. Hän on ollut televisiotoimittaja ja toimittajana *[[Looming]]*-lehdessä

## Suomennetut teokset
* *Ja pelto on vielä routainen*: kuunnelma (*Ja põld veet lumekeltsane...*), suom. Anja Salokannel, Yleisradio 1975

Näytteitä Kallaksen teksteistä on antologioissa:
* Takaisin suurten kivien luo, novelli, teoksessa *Sirpaleissa*, suom. Aino Kaasisen. Nastola: FinnEpos 1991  (virolaista lyhytproosaa)
* Roimari õpilane, teoksessa *Nykyviron lukemisto*, toim. Toivo Kuldsepp, Tõnu Seilenthal. Helsinki: Suomalaisen kirjallisuuden seura 1979  

## Mukana Laulavassa vallankumouksessa

Teet Kallas työskenteli 1960-luvun puolivälistä lähtien Viron television palveluksessa. Hänestä tuli 1970-luvulla Viron kirjailijaliiton jäsen ja vuodesta 1979 Viron kommunistisen puolueen jäsen.

Kallas oli 1980-luvun lopulla mukana aktiivisti Laulavassa vallankumouksessa. Hän kuului Kansanrintaman perustajiin vuonna 1988 ja valittiin korkeimman neuvoston jäseneksi maaliskuussa 1990, jossa hän kuului "Luovien liiton"-parlamenttiryhmään. Hän oli perustamassa maaliskuussa 1990 uutta puoluetta, liberaalidemokraattejaä. Itsenäistymisen tapahtuessa 20. elokuuta 1991 hän oli Viron itsenäisyyden palauttamisen puolesta äänestäneitä.

## Lähteet

## Aiheesta muualla
*
Cleaning Up!

**Cleaning Up!** on Rostislav Aallon ohjaama ja käsikirjoittama suomalainen dokumenttielokuva vuodelta 2001. Elokuva on musiikkidokumentti, jossa seurataan Cleaning Women -yhtyeen keväällä 2000 tekemää konserttikiertuetta Itä-Euroopassa.

## Palkinnot ja ehdokkuudet
* Elokuva oli parhaan dokumenttielokuvan Jussi -palkintoehdokkaana vuonna 2002.
* Elokuva voitti vuonna 2002, USAssa, Oklahoman Muskogeessä järjestettävillä Bare Bones -elokuvajuhlilla  tuomariston erikoispalkinnon ulkomaisten dokumenttien sarjassa.
* Elokuva voitti vuonna 2003, USAssa, Texasin Houstonissa järjestettävillä Houston Independent International Film Festival -elokuvajuhlilla  tuomariston erikoispalkinnon.
* Elokuva voitti vuonna 2003, USAssa, Rhode Islandin Newportissa järjestettävillä Newportin kansainvälisillä elokuvajuhlilla dokumenttielokuvasarjan pääpalkinnon.

## Lähteet
Christian Kampmann

**Christian Kampmann** (1939 Hellerup, Tanska – 1988 Læsø, Tanska) oli tanskalainen kirjailija.

Kampmann kuvasi ensimmäisissä teoksissaan ihmissuhteiden arkea. Joissakin romaaneissaan hän kuvaa omaa biseksuaalisuuttaan. Hänen asuinkumppaninsa murhasi hänet loma-asunnossa Læsøn saarella.

Kampmann sai vuonna 1972 Kultaiset laakerit -kirjallisuuspalkinnon (Gyldne Laurbær).

## Suomennettu novelli
* Tyven, suom. Marjatta Kapari, teoksessa *Vuoden novellit*, Helsinki: Tammi 1967.

## Lähteet
M51:n galaksiryhmä

**M51:n galaksiryhmä** on kirkkaimman galaksinsa Pyörregalaksin (M51) mukaan nimetty galaksijoukko Ajokoirien tähdistössä, joka sijaitsee 37 miljoonan valovuoden päässä Maasta. Määrittelystä riippuen siihen kuuluu seitsemästä seitsemääntoista galaksia. Näistä merkittävimpiä ovat Pyörregalaksin ja sen kumppanin lisäksi Auringonkukkagalaksi M63 ja NGC 5023.

Galaksiryhmän rektaskensio on 13h 24m, ja deklinaatio 46° 13'.

## Lähteet
Jost Wilhelm Hugo von Qvanten

**Jost Wilhelm Hugo von Qvanten** (15. kesäkuuta 1867 Mäntsälä – 11. heinäkuuta 1916 Helsinki) oli suomalainen juristi, tilanomistaja ja valtiopäivämies. 

Von Qvantenin vanhemmat olivat tilanomistaja Fredrik Wilhelm Hugo von Qvanten ja Hulda Ottilia Åberg ja puoliso vuodesta 1891 Fanny Klara Maria Thesleff. Von Qvanten tuli ylioppilaaksi Helsingissä, suoritti oikeustutkinnon 1889 ja sai varatuomarin arvon 1893. Hän oli senaatin ylimääräinen kopisti 1894 ja sitten tilanomistaja Mäntsälässä ja Pornaisissa. 

Von Qvanten oli aatelissäädyssä edustaja valtiopäivillä  1897, 1904–1905 ja 1905–1906. 

## Lähteet
Valkjärvi (Lohja)

**Valkjärvi** on vähähumuksinen järvi Lohjan länsiosassa läntisellä Uudellamaalla. Sen pinta-ala on 86 hehtaaria. Etäisyys Lohjan keskustasta on 17 kilometriä luoteeseen.

## Maantiede
Valkjärven pituus on 1,7 kilometriä lounaisosan Koulunlahdesta pohjoisrannalle mitattuna. Itäosan pituus on 1,3 kilometriä kaakkoisrannalta pohjoisrannalle mitattuna. Järven koillisosassa sijaitsee Lunkoonlahti, jonka eteläpuolella on Lunkoonsuo. Valkjärven pohjoisosassa on noin 80 aarin laajuinen Rajasaari. Järven rannoilla on sekä peltoa että metsämaata, asutusta on jonkin verran. Ympärillä on useita vakavesiä, lähimpänä Iso Ruokjärvi lännessä. Järviä erottava kannas on noin 150 metriä leveä. Pohjoisessa on Haarjärvi ja Kaitajärvi, idässä Silmee ja lounaassa Kirmusjärvi.

Valkjärveen virtaa Knapinoja, Valkjärvestä virtaa laskuoja Haarjärveen, joka sijaitsee 400 metriä pohjoiseen, Valkjärven pinta on vain 0,1 metriä Haarjärveä ylempi.

Valkjärven kaloista suurin osa on ahventa ja särkeä, järvessä esiintyy myös haukea, pasuria ja lahnaa ja useita muita lajeja. Valkjärvi on rehevähkö ja sen ekologinen tila on tyydyttävä. Vesitilavuus on 4&nbsp;281&nbsp;000 kuutiometriä.

Valkjärvi (23.074.1.006) kuuluu Hämjoen valuma-alueeseen (23.074), joka on kolmannen jakovaiheen vesistö Karjaanjoen vesistössä (23). Toinen jakovaihe on Nummenjoen valuma-alue (23.07). Hämjoen alueeseen kuuluu kuusitoista vähintään hehtaarin laajuista vakavettä; niiden nimet ovat varsin epätavallisia, kuten Sevolampi, Kivimäen Kaita, Lihava ja Laiha.

## Lähteet
Steve Stone

**Steven Brian Stone** (s. 20. elokuuta 1971 Gateshead) on englantilainen jalkapalloilija, pelipaikaltaan keskikenttäpelaaja. Hän on pituudeltaan 175-senttimetrinen. Hän nousi valioliiga- ja maajoukkuepelaajaksi Nottingham Forestissa 1990-luvulla.

Stone kärsi jo juniorivuosinaan monista pahoista jalkavammoista. Kaudella 1996–1997 hän loukkaantui viidennessä liigaottelussa ja jäi koko sivuun koko loppukaudeksi, jonka päätyttyä Nottingham putosi Valioliigasta yhden kauden ajaksi. Stone edusti Nottinghamia maaliskuuhun 1999 saakka ja siirtyi kesken kauden Aston Villaan. Vuosina 2002–2005 hän edusti Portsmouthia ja vuosina 2005–2006 vielä Leeds Unitedia. Hän pelasi Valioliigassa kaikkiaan 263 ottelua ja teki niissä 25 maalia.

Stone pelasi Englannin maajoukkueessa yhdeksän maaottelua vuosina 1995–1996. Hän teki maalin marraskuussa 1995 Sveitsiä ja joulukuussa 1995 Portugalia vastaan. EM-kilpailuissa 1996 hän pääsi vaihtopelaajana kentälle alkulohko-otteluissa Sveitsiä ja Skotlantia vastaan sekä voitokkaassa puolivälieräottelussa Espanjaa vastaan.

## Lähteet
Iso Ruokjärvi

**Iso Ruokjärvi** on matala humusjärvi Lohjan länsiosassa läntisellä Uudellamaalla. Sen pinta-ala on 58 hehtaaria. Etäisyys Lohjan keskustasta on 18 kilometriä luoteeseen.

## Maantiede
Iso Ruokjärven rannat mutkittelevat asutuksen, peltomaan ja metsämaan reunastamina. Rantaviivan pituus on 7&nbsp;368 metriä. Saaria ei ole. Ympärillä on useita vakavesiä, lähimpänä Valkjärvi idässä. Järviä erottava kannas on noin 150 metriä leveä. Koillisessa on Haarjärvi ja Kaitajärvi, lännessä Lihava ja Laiha sekä lounaassa Vähä Ruokjärvi. Noin 2,5 kilometriä länteen sijaitsee Enäjärvi.

Iso Ruokjärveen virtaa vettä Vähä Ruokjärvestä, jonka korkeustaso on 0,7 metriä ylempi. Iso Ruokjärvi laskee Haarjärveen, jonka korkeustaso on 4,1 metriä alempi.

Iso Ruokjärven kaloista suuri osa on särkeä, järvessä esiintyy myös haukea, pasuria ja lahnaa ja useita muita lajeja. Iso Ruokjärvi on keskirehevä ja sen ekologinen tila on hyvä. Vesitilavuus on 1&nbsp;504&nbsp;000 kuutiometriä.

Iso Ruokjärvi (23.074.1.007) kuuluu Hämjoen valuma-alueeseen (23.074), joka on kolmannen jakovaiheen vesistö Karjaanjoen vesistössä (23). Toinen jakovaihe on Nummenjoen valuma-alue (23.07). Hämjoen alueeseen kuuluu kuusitoista vähintään hehtaarin laajuista vakavettä; niiden nimet ovat varsin epätavallisia, kuten Sevolampi, Kivimäen Kaita, Lihava ja Laiha.

## Lähteet